***Հավելված N3***

 ***ՀՀ Սյունիքի մարզի***

***Մեղրի համայնքի ավագանու***

***2025թ. մայիսի 22-ի N80-Լ որոշման***

**ԿԱՆՈՆԱԴՐՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶԻ ՄԵՂՐԻ ՀԱՄԱՅՆՔԻ**

**«ԱԳԱՐԱԿԻ ՄՍՈՒՐ-ՄԱՆԿԱՊԱՐՏԵԶ»**

**ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ**

**ՇՎԱՆԻՁՈՐԻ ՄԱՍՆԱՃՅՈՒՂԻ**

**ք.Մեղրի**

**2025թ.**

1. **ԸՆԴՀԱՆՈՒՐ ԴՐՈՒՅԹՆԵՐ**

1.«Ագարակի մսուր-մանկապարտեզ» համայնքային ոչ առևտրային կազմակերպության (այսուհետ՝ հաստատության) Շվանիձորի մասնաճյուղը (այսուհետ մասնաճյուղ) շահույթ ստանալու նպատակ չհետապնդող, իրավաբանական անձի կարգավիճակ չունեցող՝ առանձնացված ստորաբաժանում է, որը համապատասխան լիցենզիայի հիման վրա իրականացնում է նախադպրոցական հիմնական, այդ թվում՝ այլընտրանքային, հեղինակային և միջազգային կրթական ծրագիր՝ նախադպրոցական կրթության առնվազն մեկ տեսակով:

2.Մասնաճյուղն իր գործունեության ընթացքում ղեկավարվում է Հայաստանի Հանրապետության Սահմանադրությամբ, «Կրթության մասին», «Նախադպրոցական կրթության մասին», «Հանրակրթության մասին», «Պետական ոչ առևտրային կազմակերպությունների մասին», «Երեխայի իրավունքների մասին» և «Տեղական ինքնակառավարման մասին» Հայաստանի Հանրապետության օրենքներով, այլ իրավական ակտերով և սույն կանոնադրությամբ (այսուհետ` կանոնադրություն):

3.Մասնաճյուղի գտնվելու վայրն է՝ Հայաստանի Հանրապետություն, Սյունիքի մարզ, Մեղրի համայնք, գյուղ Շվանիձոր, 1-ին փողոց 18/3։

4.Մասնաճյուղը, որպես սեփականություն, չունի առանձնացված գույք։

5.Հաստատության անվանումն է`

**1) հայերեն լրիվ`«Ագարակի մսուր-մանկապարտեզ» համայնքային ոչ առևտրային կազմակերպության Շվանիձորի մասնաճյուղ**

**2) հայերեն կրճատ` «Ագարակի մսուր-մանկապարտեզ» ՀՈԱԿ-ի Շվանիձորի մասնաճյուղ:**

6.Մասնաճյուղը կարող է ունենալ Հայաստանի Հանրապետության զինանշանի պատկերով և իր՝ հայերեն անվանմամբ կլոր կնիք ,կարող է ունենալ իր անվանմամբ ձևաթղթեր, խորհրդանիշ և այլ անհատականացման միջոցներ։

7.Մասնաճյուղն չունի ինքնուրույն հաշվեկշիռ և բանկային հաշիվ։

8.Մասնաճյուղում չեն թույլատրվում քաղաքական և կրոնական կազմակերպությունների ստեղծումն ու գործունեությունը։

**2. ՄԱՍՆԱՃՅՈՒՂԻ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**

9.Մասնաճյուղի գործունեության առարկան յուրաքանչյուր սանի կրթության կազմակերպումն է նախադպրոցական կրթական ծրագրեր իրականացնելու կամ նախադպրոցական ծառայություններ մատուցելու միջոցով։

10.Մասնաճյուղի գործունեության նպատակը յուրաքանչյուր սանի տարիքային և զարգացման առանձնահատկություններին համապատասխան կրթական գործընթացին առավելագույն մասնակցության և նախադպրոցական կրթության պետական կրթական չափորոշչով սահմանված արդյունքների ապահովումն է։

11.Մասնաճյուղի կրթական գործունեությունն իրականացվում է ի շահ անհատի, հասարակության և պետության:

 12.Մասնաճյուղը համագործակցելով ընտանիքի հետ ապահովում է մասնաճյուղում ընդգրկված նախադպրոցական տարիքի երեխաների ներդաշնակ զարգացումն ու դաստիարակությունը, առողջության ամրապնդումն ու խնամքը, մայրենի լեզվով հաղորդակցվելը և դրա հիմքի վրա օտար լեզուների տիրապետման նախադրյալները,հաշվելն ու տարրական կարողությունների զարգացումը, վարվեցողության տարրական կանոններին, հայրենի բնության և բնապահպանության,պատմության և ազգային մշակույթի տարրերին ծանոթացումը, երեխայի մտավոր, բարոյական, գեղագիտական և ֆիզիկական զարգացման հիմքերի ստեղծումը, հայրենիքի նկատմամբ սիրո և նվիրվածության զարգացման ձևավորումը, աշխատանքային տարրական կարողությունների և հմտությունների ծանոթացումը, զարգացման շեղումների կանխարգելումն ու շտկումը, դպրոցական ուսուցման նախապատրաստումը։

13.Մասնաճյուղի գործունեությունը հիմնվում է ժողովրդավարության, մարդասիրության, հանրամատչելիության, ազգային և համամարդկային արժեքների զուգորդման ,անձի ազատ զարգացման, ինքնավարության, կրթության աշխարհիկ բնույթի սկզբունքների վրա։

14.Մասնաճյուղը Հաստատությունն իր գործունեությունն իրականացնում է նախադպրոցական կրթության պետական կրթական չափորոշչին, նախադպրոցական կրթական ծրագրերին, երեխաների տարիքային, ֆիզիոլոգիական և սոցիալ-հոգեբանական զարգացման առանձնահատկություններին, հակումներին ու ընդունակություններին համապատասխան ուսուցման մեթոդների և ձևերի ընտրությամբ:

15.Մասնաճյուղի կրթական ծրագրերի ապահովման միջոցառումներում և ծառայություններում որպես անբաժանելի մաս ներառվում են ՝

 1)հաստատության կողմից իրականացվող ուսումնամեթոդական, փորձարարական, հետազոտական աշխատանքները.

 2)մանկավարժական աշխատողների մասնագիտական կատարելագործման միջոցառումները.

 3)սաների խնամքի, առողջության և անվտանգության պահպանման միջոցառումները` պահպանելով Հայաստանի Հանրապետության առողջապահության բնագավառի պետական կառավարման լիազոր մարմնի սահմանած նորմերը.

 4)սաների սննդի կազմակերպումը՝ պահպանելով Հայաստանի Հանրապետության առողջապահության բնագավառի պետական կառավարման լիազոր մարմնի սահմանած նորմերը։

16.Մասնաճյուղը կարող է իրականացնել ձեռնարկատիրական գործունեության հետևյալ տեսակները՝

 1)լրացուցիչ կրթական, մարզաառողջարարական, ճամբարներում կազմակերպվող վճարովի ծառայություններ.

 2)մասնագիտական վերապատրաստումների և խորհրդատվությունների, ծնողական կրթությանը միտված դասընթացների և ծրագրերի իրականացում.

 3)ճկուն ռեժիմով սանին սպասարկելու ծառայություններ.

 4)սաների երկարօրյա կամ շուրջօրյա ուսուցում և խնամք.

 5)սաների կազմակերպված տրանսպորտային փոխադրումներ.

 6)երեխայի տնային ուսուցում, դաստիարակություն և խնամք։

**3. ՄԱՍՆԱՃՅՈՒՂԻ ԿԱՌՈՒՑՎԱԾՔԸ ԵՎ ՈՒՍՈՒՄՆԱԴԱՍՏԻԱՐԱԿՉԱԿԱՆ ԳՈՐԾՈՒՆԵՈՒԹՅՈՒՆԸ**

17.Մասնաճյուղում ուսումնադաստիարակչական գործունեությունը կազմակերպվում է կրթության պետական կառավարման լիազորված մարմնի կողմից երաշխավորված նախադպրոցական կրթության կրթական ծրագրերին (այդ թվում՝ այլընտրանքային, փորձարարական) և ուսումնական նյութերին համապատասխան:

18.Նախադպրոցական կրթական ծրագրով սահմանված մակարդակն ապահովվում է ծրագրային բաղադրիչների միջոցով, որոնք իրականացվում են ըստ տարիքային խմբերի և նպատակաուղղված են յուրաքանչյուր սանի գիտելիքի, հմտությունների, դիրքորոշման և արժեքային համակարգի ձևավորմանն ու զարգացմանը:

19.Հայաստանի Հանրապետությունում նախադպրոցական կրթությունն իրականացվում է գրական հայերենով՝ «Լեզվի մասին» օրենքի պահանջներին համապատասխան՝ բացառությամբ «Նախադպրոցական կրթության մասին» օրենքի 4-րդ հոդվածի 6-րդ մասով նախատեսված դեպքերի:

20.Երեխայի ընդունելությունը նախադպրոցական ուսումնական հաստատություն, անկախ կազմակերպական-իրավական ձևից, իրականացվում է կրթության պետական կառավարման լիազորված մարմնի սահմանած կարգով՝ ծնողի (սանի օրինական ներկայացուցչի) դիմումի, հաստատության ու ծնողի (սանի օրինական ներկայացուցչի) միջև կնքված պայմանագրի հիման վրա:

21.Մասնաճյուղի խմբերի առավելագույն խտությունը սահմանում է կրթության պետական կառավարման լիազորված մարմինը:

22.Ուսումնական տարին սկսվում է սեպտեմբերի 1-ից և ավարտվում օգոստոսի 31-ին: Տարիքային խմբերում սաների հարմարվողականության փուլի առանձնահատկությունները, կրթական ծրագրերի յուրացման ժամկետները, շաբաթական պարապմունքների բաշխման ցանկը, օրինակելի ռեժիմները, բաց թողած ծրագրային ծավալը լրացնելու պայմանները սահմանվում են կրթական ծրագրերով:

23.Տարիքային խմբերի ձևավորումը և սաների տեղափոխումն այլ տարիքային խմբեր կատարվում են յուրաքանչյուր տարվա օգոստոսի 20-ից մինչև սեպտեմբերի 5-ը: Ազատ տեղերը համալրվում են ամբողջ տարվա ընթացքում՝ կրթության պետական կառավարման լիազորված մարմնի սահմանած կարգով:

24.Մասնաճյուղում կարող են ձևավորվել տարատարիք խմբեր՝ կրթության պետական կառավարման լիազորված մարմնի սահմանած կարգի համաձայն:

25.Մասնաճյուղի աշխատանքային ռեժիմը, տարիքային խմբերի թիվը, հաստատությունում սաների մնալու տևողությունը սահմանվում է հիմնադրի, պետական և համայնքային հաստատությունների դեպքում՝ լիազորված պետական մարմնի որոշմամբ՝ կրթության պետական կառավարման լիազորված մարմնի սահմանած կարգի համաձայն:

26.Թույլատրվում է մասնաճյուղի կամ առանձին խմբերի գործունեության կազմակերպումը ցերեկային, երեկոյան ժամերին, շուրջօրյա, հանգստյան և տոնական օրերին:

27.Սաների սննդի կազմակերպումն իրականացվում է համաձայն առողջապահության բնագավառի պետական կառավարման լիազորված մարմնի սահմանած համապատասխան ներքին իրավական նորմերի և օրինակելի սննդակազմի։

28.Մասնաճյուղի սաների բժշկական սպասարկումն իրականացվում է հաստիքային բժշկական անձնակազմի կողմից, որը տնօրինության հետ պատասխանատվություն է կրում սաների առողջության, ֆիզիկական զարգացման, բուժկանխարգելիչ միջոցառումների անցկացման, սանիտարահիգիենիկ և համաճարակային միջոցառումների իրականացման, հիգիենիկ նորմատիվների պահպանման և սննդի որակի համար:

29 Մասնաճյուղի մանկավարժական և սպասարկող անձնակազմերը հիմնադրի միջոցների հաշվին: Հաստատության աշխատանքի ընդունվելիս և հետագայում` տարին 1 անգամ ենթարկվում են բժշկական զննության:

 **4.**  **ՈՒՍՈՒՄՆԱԴԱՍՏԻԱՐԱԿՉԱԿԱՆ ԳՈՐԾԸՆԹԱՑԻ ՄԱՍՆԱԿԻՑՆԵՐԸ**

30.Մասնաճյուղի ուսումնադաստիարակչական գործընթացի մասնակիցներն են՝

 1) նախադպրոցական տարիքի երեխան.

 2) ծնողը (սանի օրինական ներկայացուցիչը).

 3) տնօրենը, մեթոդիստը (տնօրենի ուսումնական գծով տեղակալը), մասնաճյուղի ղեկավարը, դաստիարակը, դաստիարակի օգնականը, հոգեբանը, հատուկ մանկավարժը, սոցիալական մանկավարժը, ֆիզկուլտուրայի հրահանգիչը, երաժշտության դաստիարակը, բուժաշխատողը, լրացուցիչ կրթական ծառայության մանկավարժը և այլ մանկավարժական աշխատողներ։

31.Սաների ընդունելության ժամանակ մասնաճյուղի ղեկավարը պարտավոր է ծնողներին (օրինական ներկայացուցիչներին) ծանոթացնել կանոնադրությանը և այլ փաստաթղթերի, որոնք կանոնակարգում են մասնաճյուղի գործունեությունը։

32.Հաստատության, մանաճյուղի և ծնողների փոխհարաբերությունները կարգավորվում են նրանց միջև կնքված պայմանագրով ՝ հաստատության տնօրենի վավերացմամբ։

33.Սանի և մասնաճյուղի աշխատակիցների փոխհարաբերությունները կառուցվում են համագործակցության, սանի անհատականության հանդեպ հարգանքի հիմքի վրա։

34.Մանաճյուղում աշխատանքի ընդունվում են այն անձինք, որոնց որակավորումն ու աշխատանքային ստաժը համապատասխանում է կրթության պետական կառավարման լիազորված մարմնի սահմանած մանկավարժական և վարչատնտեսական աշխատողների անվանացանկին և պաշտոնների նկարագրերին:

35.Մասնաճյուղի աշխատողների իրավունքներն ու պարտականությունները, աշխատաժամանակի տևողությունը կարգավորվում են Հայաստանի Հանրապետության օրենքներով, այլ իրավական ակտերով, հաստատության կանոնադրությամբ, սույն կանոնադրությամբ և աշխատանքային պայմանագրով:

 **5. ՄԱՍՆԱՃՅՈՒՂԻ ԿԱՌԱՎԱՐՈՒՄԸ**

36.Մասնաճյուղի կառավարումն իրականացնում են հիմնադիրը ,նրա կողմից նշանակված գործադիր մարմինը՝ հաստատության տնօրենը, և մանաճյուղի ղեկավարը (այսուհետ՝ ղեկավարը) պետական կառավարման կամ տարածքային կառավարման լիազոր մարմինը՝ «Նախադպրոցական կրթության մասին» օրենքին, այլ իրավական ակտերի, հաստատության և սույն կանոնադրությանը համապատասխան։

37.Մասնաճյուղի հիմնադրի լիազորությունները սահմանված են «Նախադպրոցական կրթության մասին» և «Տեղական ինքնակառավարման մասին» օրենքներով:

38.Մասնաճյուղի հիմնադիրն ունի մասնաճյուղի գործունեությանը և կառավարմանը վերաբերող ցանկացած հարց վերջնական լուծելու իրավունք՝ բացառությամբ օրենքով նախատեսված դեպքերի։

39.Տնօրենն իրականացնում է մասնաճյուղի ընհանուր կառավարումը ,ապահովում նրա բնականոն գործունեությունը և պատասխանատվություն կրում դրանց չկատարման կամ ոչ պատշաճ կատարման համար։

40.Հաստատության կանոնադրությամբ սահմանված կարգով ,համայնքի ղեկավարի բոլոր լիազորությունները տարածվում են նաև մասնաճյուղի վրա։

41.Մասնաճյուղում ուսումնադաստիարակչական գործունեության արդյունավետ կազմակերպման նպատակով ձևավորվում են ծնողական խորհուրդներ:

42.Մանկավարժական խորհրդի կազմում ընդգրկվում են մասնաճյուղի բոլոր մանկավարժական աշխատողները:

43.Ղեկավարն իրականացնում է մասնաճյուղի ընթացիկ գործունեության ղեկավարումը։ Ղեկավարն օրենքներով, համայնքի ղեկավարի ,հաստատության տնօրենի, ավագանու որոշումներով,սույն կանոնադրությամբ և իրեն վերապահված լիազորությունների սահմաններում, ղեկավարում է հաստատության գործունեությունն ու կրում պատասխանատվություն օրենքների, այլ իրավական ակտերի պայմանագրերի պահանջները չկատարելու կամ ոչ պատշաճ կատարելու համար։

44.Ղեկավարը՝

 1)ղեկավարը նշանակվում է իրավաբանական անձի կողմից ու գործում է նրա լիազորագրի հիման վրա.

 2)ղեկավարը կատարում է հաստատության տնօրենի օրենքով սահամանված կարգով բոլոր հրամանները և որոշումները.

 3)ղեկավարը իր բոլոր գործողությունները համաձայնեցնում է հաստատության տնօրենի հետ։

 4)ղեկավարի բացակայության դեպքում հաստատության տնօրենի որոշման (հրամանի) համաձայն, նրա լիազորությունների իրականացնում է այլ անձ։

**VI. ՄԱՍՆԱՃՅՈՒՂԻ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

45․Հաստատության տնօրենը՝ մասնաճյուղի հայտերի հիման վրա, յուրաքանչյուր ուստարվա համար մասնաճյուղի օգտագործմանն է հանձնում անհրաժշետ գույքը։

46․Մանաճյուղի սեփականության պահպանման հոգսը կրում է հաստատությունը։

47․Հատատության տնօրենն իրավունք ունի հետ վերցնելու իր կողմից մասնաճյուղին ամրացված գույքը։

 **VII.ՄԱՍՆԱՃՅՈՒՂԻ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

48.Մասնաճյուղը վերակազմակերպվում և լուծարվում է Հայաստանի Հանրապետության օրենսդրությամբ սահմանված կարգով։

**ՀԱՄԱՅՆՔԻ ՂԵԿԱՎԱՐ՝ Խ. ԱՆԴՐԵԱՍՅԱՆ**